5 หุ้นรับเหมาฯ พร้อมประมูลโครงการก่อสร้างรถไฟทางคู่ รู้ผลวันนี้!
ITD-CK-STEC-UNIQ-NWR เข้าร่วมประมูลเสนอราคาทางอิเล็กทรอนิกส์ โครงการก่อสร้างรถไฟทางคู่ เส้นทางฉะเชิงเทรา-คลองสิบเก้า- แก่งคอย ที่มี 2 สัญญา ในวันนี้ (19 พ.ย.) โดยสัญญาที่ 1 รู้ผลประมูลก่อน 12.00 น. สัญญาที่ 2 รู้ผล 15.00 น.
19 พ.ย. 2558

การรถไฟแห่งประเทศไทย (รฟท.) เตรียมจัดประมูลเสนอราคาทางอิเล็กทรอนิกส์ (e-Auction) โครงการก่อสร้างรถไฟทางคู่ เส้นทางฉะเชิงเทรา- คลองสิบเก้า – แก่งคอย ที่มี 2 สัญญา ในวันนี้ (19 พ.ย.58)
โดยสัญญาที่ 1 เป็นงานก่อสร้างทางรถไฟทางคู่ช่วงฉะเชิงเทรา-คลองสิบเก้า-วิหารแดง และช่วงบุใหญ่-แก่งคอย พร้อมทางคู่เลี่ยงเมือง (Chord Lines) 3 แห่ง มูลค่า 9,926.288 ล้านบาท จะเปิดเสนอราคาแบบ e-Auction ในช่วงเช้า ประมาณ 10.00 น. และจะทราบผลผู้ชนะเบื้องต้นก่อนเที่ยง
สัญญาที่ 2 เป็นงานก่อสร้างทางรถไฟทางคู่ ช่วงวิหารแดง-บุใหญ่ พร้อมอุโมงค์รถไฟ มูลค่า 598.602 ล้านบาท รวมมูลค่า 10,524.89 ล้านบาท จะเปิดเสนอราคาแบบ e-Auction ในช่วงบ่าย ประมาณ 13.00 น. และจะรู้ผลก่อนประมาณ 15.00 น.
ทั้งนี้ สัญญาที่ 1 มีเอกชนร่วมเสนอราคา จำนวน 6 ราย ได้แก่ บริษัท ซิโน-ไทย เอ็นจิเนียริ่ง คอนสตรัคชั่น จำกัด (มหาชน)หรือ STEC, บริษัท อิตาเลียนไทย ดีเวล็อปเม้นท์ จำกัด (มหาชน)หรือ ITD, กิจการร่วมค้าทีซีจอยแวนเจอร์, บริษัท เอ.เอส.แอสโซซิเอท เอ็นจิเนียริ่ง (1964), บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน)หรือ UNIQ และ กิจการร่วมค้า ซีเคซีเอช (บริษัท ช.การช่าง จำกัด (มหาชน)หรือ CK ร่วมกับบริษัท ช.ทวีก่อสร้าง จำกัด)
สัญญาที่ 2 มีเอกชนร่วมประมูล 4 ราย ได้แก่ บริษัท อิตาเลียนไทย ดีเวล็อปเม้นท์ จำกัด (มหาชน)หรือ ITD, กิจการร่วมค้าทีซี จอยเวนเจอร์ , บริษัท ไร้ท์ทันเน็ลลิ่ง จำกัด และ บริษัท เนาวรัตน์พัฒนาการ จำกัด (มหาชน) หรือ NWR
 
ขณะเดียวกัน บล.ไอร่า ระบุในบทวิเคราะห์ (19 พ.ย.) แนะนำจับตาหุ้นในกลุ่มรับเหมาก่อสร้างที่คาดมีแรงเก็งกำไรในระยะสั้น เช่น ITD, CK, STEC, UNIQ และ NWR หลังผ่านคุณสมบัติโครงการก่อสร้างรถไฟทางคู่ เส้นทางฉะเชิงเทรา – คลอง 19 – แก่งคอย ระยะทาง 106 กม. วงเงิน 10,525 ล้านบาท (แบ่งเป็น สัญญา 1 มูลค่า 9,926 ล้านบาท และสัญญา 2 มูลค่า 599 ล้านบาท)
โดยรฟท. จะเปิดเสนอราคาทางอิเล็กทรอนิกส์ (e-Auction) ในวันนี้ และในระยะยาวจากความคืบหน้างานก่อสร้างรถไฟไทย – จีน ซึ่ง ครม. ให้ความเห็นชอบวานนี้ (18 พ.ย.) โดยเป็นความร่วมมือในงานก่อสร้างรถไฟ 2 เส้นทาง ได้แก่ (1) เส้นทางหนองคาย – โคราช – แก่งคอย – ท่าเรือมาบตาพุด และ (2) เส้นทางแก่งคอย – กรุงเทพ เบื้องต้นคาดได้ผู้รับเหมาฯ ประมาณกลางปี59